搵緊後置引擎嘅利蘭泰坦嘅話，請睇〈**利蘭泰坦 (B15)**〉。

**利蘭泰坦**（Leyland Titan）係英國利蘭出嘅前置引擎雙層巴士，1927年首次亮相。

戰前泰坦（TD系）
---------

利蘭喺1926年請咗George John Rackham做總工程師，佢將喺美國做嘢期間嘅所見所聞，用嚟設計新嘅巴士底盤。其中一款新底盤利蘭泰坦**TD1**型，喺1927年亮相。底盤佈局同嗰時第二啲設計（包括利蘭本身嘅Leviathan雙層巴士）嘅最大分別，係引擎波箱互相緊貼，佢哋同傳動軸同埋尾軸嘅尾牙都安排喺底盤嘅偏左位置，令巴士嘅地台高度可以進一步降低。汽油引擎係六汽缸設計，有別於嗰時流行嘅四汽缸設計。利蘭亦同佢設計咗個Lowbridge雙層車身，上層右邊有一條凹落去嘅車廂通道，左邊係四人座椅。底盤車身加起嚟，全車高度低至13呎（連車頂），令巴士可以駛過英國國內唔少嘅鐵路橋底，服務更多地方。巴士全長25呎，軸距16呎半。

呢啲設計加埋令到利蘭泰坦顯得比同期巴士底盤先進。喺佢推出之後嗰幾年，多間車廠跟風推出類似設計，呢啲雙層巴士佈局去到1960年代尾至喺英國停用。1928年George John Rackham重返AEC之後，喺冇侵犯利蘭專利嘅情況下設計出相似嘅AEC Regent巴士底盤。利蘭泰坦同AEC Regent嘅競爭前後維持咗近四十年。

1931年中，利蘭由泰坦發展出佢嘅第一款無軌電車，型號係TBD1。冇耐之後利蘭推出專門嘅無軌電車設計，並取代TBD1。

1931年底，利蘭對泰坦作出首次改良，代號係**TD2**。佢同TD1最明顯分別係驅動軸裏面條傳動軸由半浮動式改成全浮動式，傳動軸唔使再承受車身重量。全車長度增加一呎至26呎，並改配較闊身嘅車胎，引擎容量大咗，真空輔助制動由單一伺服摩打改成分開三個，頭軸避震系統同TD1嘅前後反轉。有啲TD2試裝咗「扭力轉換器」，以代替滑動嚙合波箱。

1933年，利蘭泰坦**TD3**型推出，佢嘅引擎室同埋散熱水箱設計唔同咗，引擎波箱亦稍為移前，以增加下層車廂空間。滑動嚙合波箱嘅三波齒輪改用斜齒輪，令架車入三波嗰時冇咁嘈。亦係由TD3開始，泰坦可以選配柴油引擎，傳統波箱以外亦可以揀「扭力轉換器」，裝咗「扭力轉換器」嘅TD3，車型代號係**TD3c**。

利蘭喺1935年同1937年再對泰坦底盤稍作改良，代號分別係**TD4**/**TD4c**（真空輔助液壓制動）同埋**TD5**/**TD5c**（車陣設計有少少唔同）。

1939年，利蘭應伯明翰嘅要求，引擎開始嘗試以彈性形式固定喺車陣上面，真空輔助制動用返TD2同TD3嘅三個伺服摩打，軸距改短至16呎3吋。由於佢哋都係配「扭力轉換器」，所以被稱為**TD6c**。利蘭亦將呢啲設計應用喺16呎半軸距嘅泰坦之上，向伯明翰以外嘅公司推銷，叫做**TD7**或者**TD7c**。

第二次世界大戰爆發之後，利蘭泰坦嘅生產喺1940年暫停。呢啲未完成嘅泰坦（主要係TD7型），最終喺1941至1942年期間完成生產同埋付運，當中有啲係改配四汽缸引擎嘅消防車。另外喺戰事期間，曾經有計劃生產戰時規格嘅利蘭泰坦**TD8**型，不過由於政府決定有變，利蘭改為專注軍方訂單，冇出過一架TD8。而佳牌就喺泰坦TD8型嘅設計基礎上，喺1942至1946年生產戰時規格嘅佳牌阿拉伯型同埋後來嘅阿拉伯二型。

利蘭一推出泰坦TD系列，就開始嘗試將佢賣出口。泰坦TD系列除咗英國本土呢個主要市場之外，亦有賣去愛爾蘭、西班牙、南非、澳洲、紐西蘭、阿根廷等地。

### 利蘭Titanic

雖然George John Rackham並唔睇好三軸雙層巴士嘅前景，但利蘭都係喺1928年將Titanic巴士投產，佢同利蘭泰坦嘅分別只係佢有兩條驅動軸。Titanic跟隨泰坦嘅發展，由初頭嘅TT1型發展到TT5型，不過一如George John Rackham嘅預測，Titanic嘅銷售量有限。Titanic喺1939年停產。

戰後泰坦（PD系）
---------

1945年二次大戰去到尾聲，利蘭重新推出泰坦巴士。利蘭泰坦並冇好似利蘭Tiger單層巴士噉樣喺戰後推出左軚版，而係由頭到尾都係得右軚。

### PD1

經歷二次大戰之後，泰坦嘅設計同戰前嘅已經有好大分別，引擎係利蘭E181，直接上落車陣上面，波箱繼續係非同步嚙合，真空輔助制動有三個伺服摩打，軸距同戰前TD6c一樣係16呎3吋。呢款泰坦初時嘅代號係**TD9**，其後正名為**PD1**。PD1投產後冇耐，亦出現以下嘅變種：

* PD1A：葉片避震用咗Metalastik嘅橡膠杯士，增強咗架車嘅穩定性
* PD1/2：風式制動，係特別為保頓生產
* PD1/3：較闊身底盤，可以配8呎闊車身，供應畀得到交通部門批准用8呎闊巴士嘅公司

City Coach買入嘅泰坦PD1巴士，亦有被稱為PD1/1，不過呢個代號被認為係誤傳。

除咗有兩架泰坦PD1A係賣咗去葡萄牙里斯本之外，其餘都係留喺英國。

喺泰坦PD2推出之後，利蘭仍然繼續生產泰坦PD1系列，直到1951年出埋最後一批PD1A之後至停產。

### OPD1

1946年，利蘭亦開始專門為海外市場設計出口版泰坦，型號代碼前面多咗個O字，即係Overseas（海外）噉解。第一款面世嘅**OPD1**型，採用二戰前面世嘅E166引擎，車陣物料嘅厚度等等有所加強，軸距亦長過PD1，有17呎半，可以配27呎半長嘅車身。利蘭亦出過葉片避震用咗Metalastik嘅橡膠杯士嘅**OPD1A**。

### PD2

#### 26呎版

1946年，利蘭出咗一架泰坦**PD2**樣辦車，冇耐PD2就正式投產。PD2嘅最大轉變係改用利蘭O.600引擎，而且係以彈性形式固定喺車陣上面。波箱由非同步嚙合改成同步嚙合，二波至四波有同步嚙合嘅設定。不過初時呢隻同步嚙合波箱唔多可靠，所以要出返非同步嚙合波箱頂住檔先。

* PD2/1：7呎半闊車身
* PD2/3：8呎闊車身
* PD2/4：8呎闊車身，風式制動
* PD2/5：8呎闊車身，風式制動，車陣遷就中門上落設計，係特別為黑池生產

雖然PD2係英國本土規格，但都有少部分賣咗去愛爾蘭、印度、錫蘭同埋南非等國。

#### 27呎版

1950年，英國政府再將雙層巴士長度限制放寬至27呎，闊度亦全國性放寬至8呎，利蘭將泰坦PD2嘅軸距由16呎3吋加到16呎5吋。嗰時開始利蘭提供嘅PD2版本改為：

* PD2/10：7呎半闊車身
* PD2/12：8呎闊車身
* PD2/13：8呎闊車身、風式制動

其後利蘭亦出過以下嘅27呎PD2變種：

* PD2/9：規格同PD2/10相近，但車陣較低，車廂有凹陷嘅通道，令車身高度可以喺唔用Lowbridge車身設計之下整得矮啲。1953年特別為St Helens生產，作為AEC唔再向倫敦以外賣RT嘅代替品
* PD2/11：7呎半闊車身，改配風式制動同埋屬非標準裝備嘅Pneumocyclic半自動波箱。1954至1955年特別為列斯生產
* PD2/14：7呎半闊車身，先選式波箱，風式制動。1952年特別為列斯生產

利蘭曾經有一架8呎闊車身、風式制動同埋Pneumocyclic半自動波箱嘅PD2作為示範車，有指個型號叫PD2/15，但重未確實到。

1952年，英格蘭西密德蘭嘅Birmingham & Midland Motor Omnibus（BMMO，又叫Midland Red），喺1952至1953年引入100架特別改用屏蔽式水箱嘅泰坦PD2/12。其後利蘭亦開始將呢種設計向第二啲巴士公司推銷，初時供應嘅版本有：

* PD2/20：8呎闊車身、真空輔助制動
* PD2/21：8呎闊車身、風式制動
* PD2/22：7呎半闊車身、真空輔助制動
* PD2/23：7呎半闊車身、風式制動

PD2/9至PD2/23之中，有少部分賣咗去印度同埋塞拉利昂等國。

#### 波箱選擇轉變

1955年，利蘭推出新系列PD2去取代原有嘅PD2/9至PD2/23。波箱選擇唔同咗，同步嚙合波箱嘅一波由直齒輪改埋用斜齒輪；Pneumocyclic半自動或者自動波係另一個標準選擇，用氣壓去控制。嗰時供應嘅版本改成：

* PD2/24：8呎闊車身、屏蔽式水箱、Pneumocyclic波箱、風式制動
* PD2/25：7呎半闊車身、屏蔽式水箱、Pneumocyclic波箱、風式制動
* PD2/27：8呎闊車身、屏蔽式水箱、同步嚙合波箱、風式制動
* PD2/28：7呎半闊車身、屏蔽式水箱、同步嚙合波箱、風式制動（唯一一副底盤喺1961年出廠）
* PD2/30：8呎闊車身、屏蔽式水箱、同步嚙合波箱、真空輔助制動
* PD2/31：7呎半闊車身、屏蔽式水箱、同步嚙合波箱、真空輔助制動
* PD2/34：8呎闊車身、暴露式水箱、Pneumocyclic波箱、風式制動
* PD2/37：8呎闊車身、暴露式水箱、同步嚙合波箱、風式制動
* PD2/38：7呎半闊車身、暴露式水箱、同步嚙合波箱、風式制動
* PD2/40：8呎闊車身、暴露式水箱、同步嚙合波箱、真空輔助制動
* PD2/41：7呎半闊車身、暴露式水箱、同步嚙合波箱、真空輔助制動

另一隻有得揀嘅版本係PD2/35（7呎半闊車身、暴露式水箱、Pneumocyclic波箱、風式制動），但係冇生產過。

1960年，PD2可以揀St Helens式玻璃纖維引擎室連屏蔽式水箱，型號多咗個A字，成為PD2A/24、PD2A/27、PD2A/30同埋PD2A/31。

1962年，7呎半闊車身嘅PD2停產。不過喺1965年，利蘭為Warrington出咗一批闊7呎半嘅泰坦，車型代號係PD2/40Sp。

1965年，真空輔助制動嘅PD2停產。

PD2/24至PD2/41之中，有少部分賣咗去印度同埋塞拉利昂。

#### 最後期

1967年PD2引入多個新組件，包括風式制動改為雙風路設計，Pneumocyclic波箱亦經過改良。嗰時開始利蘭提供嘅PD2版本改為：

* PD2A/44：PD2/24嘅改良版
* PD2/47：PD2/27嘅改良版
* PD2A/54：PD2/34嘅改良版
* PD2/57：PD2/37嘅改良版

不過嗰時PD2嘅需求已經好低，得PD2/47係有實物出現過。

### OPD2

1947年，利蘭亦喺出口版泰坦改配O.600引擎，型號係**OPD2**，隨即取代咗OPD1。初時嘅選擇有：

* OPD2/1：真空輔助制動
* OPD2/2：風式制動

到1950年代中，OPD2嘅一啲機械配搭跟隨PD2轉變，選擇改變成：

* OPD2/6：屏蔽式水箱、同步嚙合波箱、風式制動
* OPD2/7：屏蔽式水箱、Pneumocyclic波箱、風式制動
* OPD2/9：暴露式水箱、Pneumocyclic波箱、風式制動
* OPD2/10：暴露式水箱、同步嚙合波箱、風式制動

利蘭喺1960年代中期仍然有提供泰坦OPD2嘅選擇。

喺1949至1950年，有30架泰坦OPD2/1冇被運出口，6架去咗Yorkshire Woollen，24架去咗Potteries Motor Traction，由於佢哋長得滯，佢哋都係配單層車身。Potteries Motor Traction嗰24架行咗幾年之後，先後重建成雙層。

### 6RT、7RT

二次大戰之後，英國各間巴士公司趕住要淘汰過嗮設計壽命嘅巴士。由於倫敦運輸局嘅首選供應商AEC應付唔切倫敦嘅需求，所以利蘭都要幫手出。利蘭為倫敦運輸局出嘅戰後版泰坦都係特別版，雖然同同期PD2系列一樣全長26呎，但有唔少設計都係跟隨AEC出產嘅RT型，包括PD2冇用過嘅16呎4吋軸距、較低嘅引擎蓋、先選式波箱、風式制動等等。其中1,631架係7呎半闊，可以同四千幾架RT互換車身，1947至1954年出；另外500架係8呎闊，係倫敦運輸局第一款自主引入嘅8呎闊巴士，1947至1950年出。

利蘭初時將佢哋納入OPD2系列，但其後改為跟隨倫敦運輸局嘅車型編制，叫做**6RT**（8呎闊）同埋**7RT**（7呎半闊）。

### PD3

1956年，英國政府再將雙層巴士長度限制放寬至30呎，利蘭推出18呎半軸距嘅泰坦**PD3**嚟應市，引擎波箱配搭同同期嘅PD2/24至PD2/41一樣。泰坦PD3起初有嘅版本包括：

* PD3/1：屏蔽式水箱、同步嚙合波箱、風式制動
* PD3/2：屏蔽式水箱、Pneumocyclic半自動或自動波、風式制動
* PD3/3：屏蔽式水箱、同步嚙合波箱、真空輔助制動
* PD3/4：暴露式水箱、同步嚙合波箱、風式制動
* PD3/5：暴露式水箱、Pneumocyclic半自動或自動波、風式制動
* PD3/6：暴露式水箱、同步嚙合波箱、真空輔助制動

佢哋都係設計採用8呎闊車身。

1960年，PD3可以揀St Helens式玻璃纖維引擎室連屏蔽式水箱，型號多咗個A字，成為PD3A/1、PD3A/2同埋PD3A/3。

1965年，真空輔助制動嘅PD3停產。

1967年PD3同PD2一樣引入多個新組件，包括雙風路嘅風式制動同埋改良型Pneumocyclic波箱，版本包括：

* PD3/11：PD3/1嘅改良版
* PD3A/12：PD3/2嘅改良版
* PD3/14：PD3/4嘅改良版
* PD3A/15：PD3/5嘅改良版

PD3除英國本土以外，亦有賣去愛爾蘭、印度、巴基斯坦、南非、毛厘士同印尼等國。到1960年代尾，利蘭索性運泰坦PD3/SPL底盤散件去印度畀Ashok Leyland裝嵌，供應南亞市場。

停產
--

英國政府喺1966年將一人控制嘅雙層巴士合法化，並且由1968年開始資助巴士公司買後置引擎巴士，令前置引擎巴士喺英國本土被淘汰。英國最後一架利蘭泰坦喺1969年交貨，但利蘭喺1970年再出多一批泰坦畀印度。

之後，利蘭屬下嘅Ashok Leyland公司喺印度出利蘭泰坦，個名改叫Ashok Leyland Titan，供應南亞市場。

|  |  |
| --- | --- |
|  | 維基同享有多媒體嘅嘢：**Leyland Titan** |

| * 睇
* 傾
* 改
利蘭巴士 |
| --- |
| 1925年–1942年 | Leviathan · Leveret · 獅子 · Lioness · 泰坦 · Titanic · Tiger · Tigress · Badger · Cub · Cheetah · Gnu · Panda |
| 1945年–1993年 | 泰坦 · Tiger（前置引擎） · Olympic · Royal Tiger/Royal Tiger Worldmaster（中置引擎） · Tiger Cub · Olympian（中置引擎） · Lowloader/Atlantean · Leopard · Lion · Royal Tiger Cub · Panther · Panther Cub · National · Fleetline · 泰坦（B15，後置引擎） · Lion（B21） · 勝利二型 · Tiger（B43，中置引擎） · 奧林比安（B45） · Cub · Royal Tiger（B50/B54，後置引擎） · Tiger Cub（Leyland-DAB） · Lynx（B60） · Ranger（B82） · Lion（Leyland-DAB） · Swift |